[bookmark: _Hlk53742604]ПРОФЕСИОНАЛНО САГОРЕВАЊE КОД ЛОГОПЕДА У РЕПУБЛИЦИ СРБИЈИ

АПСТРАКТ

Сагоревање на послу једна је од актуелних тема данашњице и све више истраживања се њоме бави. Сматра се да су јој нарочито подложни професионалци из такозваних “помагачких професија”. Са обзиром на то да професија логопеда спада у помагачке професије, покушало се утврдити у ком степену су присутни симптоми сагоревања код ових стручњака. У овом истраживању учествовало је 150 логопеда који су запослени у државним и приватним установама широм Републике Србије. Испитивање симптома сагоревања обављено је  помоћу инструмента Maslach Burnout Inventory за помагачка занимања (МBI-HSS) који мери различите димензије: емоционалну исцрпљеност, деперсонализацију и лични успех. Применом статистичких поступака потврђена је већина истраживачких хипотеза. Симптоми сагоревања постоје у овој популацији, углавном ниског (на скали деперсонализације и личног успеха) или високог степена (емоционална исцрпљеност). Показало се да су старији испитаници и испитаници са дужим радним стажом емоционално исцрпљенији али и да имају већи доживљај личног успеха у односу на млађе колеге. Испитаници који су пријавили већи степен задовољства платом су мање емоционално исцрпљени и деперсонализовани и осећају више личног успеха. Правовремено откривање и санација проблема узрокованих незадовољством у професионалном контексту свакако ће допринети личном задовољству сваког појединца. То ће се одразити на проналажење и унапређивање адекватних стратегија за излажење на крај са сагоревањем а самим тим и на квалитет пружања услуга клијентима са којима су логопеди у контакту.
Кључне речи: сагоревање, логопеди, емоционална исцрпљеност, деперсонализација, лични успех 

BURNOUT SYNDROME IN SPEECH-LANGUAGE PATHOLOGISTS IN THE REPUBLIC OF SERBIA

ABSTRACT

Burnout is one of the contemporary topics nowadays and numerous researches are dealing with this topic. It is considered that this syndrome most commonly occurs in people who are engaged in "helping professions". Since speech and language pathology belongs to the branch of helping professions, an attempt was made to determine the degree to which the symptoms of burnout are present in this profession. The research included 150 speech-language pathologists which are employed in state and private institutions throughout the Republic of Serbia. Assessment of burnout symptoms was performed using the Maslach Burnout Inventory – Human Services Survey (MBI-HSS), which measures three different dimensions: emotional exhaustion, depersonalization, and personal achievement. Data analysis confirmed that symptoms of burnout are present in this population, in low (on the scale of depersonalization and personal achievement) or high (emotional exhaustion) degree. Older respondents and respondents with a longer work experience, report higher emotional exhaustion, but also higher personal achievements compared to younger colleagues. Respondents who reported a higher degree of incomes satisfaction were less emotionally exhausted and depersonalized, and felt they have gained more personal achievements. Early detection and treatment of problems caused by dissatisfaction in a professional context would certainly contribute to higher personal satisfaction of each individual. This would subsequently reflect on finding and improving adequate strategies for coping with burnout, and thus on the quality of service delivery to clients with whom speech-language pathologists work.
Keywords: burnout, speech-language pathologists, emotional exhaustion, depersonalization, personal achievement
Note: The use of the instrument has been approved by Sinapsa edicije d.o.o., Kopernikova 6, 11 000 Belgrade.


УВОД
У последњих неколико година, синдром сагоревања (изгарања, енг. burnout)  је заокупио пажњу бројних истраживача. Дефинисан је као стање хроничног стреса које доводи до емоционалне и физичке исцрпљености, деперсонализације, осећања неефикасности и неиспуњености што онемогућава успешно функционисање и на личном и на професионалном плану. Настаје као продужени одговор на хроничне интерперсоналне стресоре на радном месту. Издвојене су његове три димензије: претерана исцрпљеност, деперсонализација, осећај неефикасности и недостатак личног успеха. Значај овог тродимензионалног модела је у томе што он јасно поставља појединачно искуство стреса у социјални контекст и подразумева човеково схватање и себе и других (Maslach & Leiter, 2016). Како се емоционалне могућности троше, тако особе осећају да на психолошком нивоу немају шта да дају од себе (Maslach, Jackson & Leiter, 2012). Гледајући далекосежне последице, прекомеран рад и високи нивои стреса могу довести до сагоревања (Tucker, Weymiller, Cutshall, Rudy & Lohse, 2012).
Термин је увео амерички психолог Фројденбергер седамдесетих година прошлог века. Укључен је у 11. ревизију Међународне класификације болести (МКБ-11) под шифром QД85. Посебно се односи на појаве у професионалном контексту и не би требало да се користи за описивање искустава у другим областима живота (WHO, 2018).
Неки од фактора ризика за појаву синдрома су: негативни аспекти посла (као што су прекомеран рад, сукоби на радном месту, несигурност запослења, смањени ресурси, дисбаланс између уложеног труда и награде и др.), професионални узроци (превелики захтеви, дужина радног стажа, организациони захтеви и др.), демографске варијабле (млађе особе, особе које нису у браку, особине личности, нереално велика очекивања, ниска зарада и др.) (Carold-Artar & Vázquez-Cabrera, 2013).
Особе које пате од сагоревања обично манифестују психосоматске сметње (слабост и поремећаје спавања), емоционалне проблеме (анксиозност и депресију), поремећаје односа са другима (непријатељство, неповерење и апатију) или поремећаје понашања (агресивност, иритабилност и изолација) (Cañadas-De la Fuente, Vargas, San Luis, Garcia, Cañadas & De la Fuente, 2015). Домаћи аутори указују на значајност диференцирања сагоревања од стреса и од депресије. Синдром професионалног сагоревања се разликује од стреса по томе што траје дуже и има клиничку слику хроничног поремећаја (Баић, 2017). Од депресије се разликује по томе што се испољава искључиво на радном месту, али не и у другим областима живота појединца, јер су, бар на почетку процеса, симптоми условљени искључиво ситуацијом на радном месту. При том је синдром сагоревања на раду искључиво повезан са садржајем посла, што је супротно депресији која може бити повезана са свим областима човековог живота (Дедић, 2005).
Нека истраживања указују да се овај синдром чешће јавља код особа млађих од 30 или 40 година, особа које нису у браку, особа са вишим нивоом образовања, док испитивање у односу на пол није указало на значајне разлике (Maslach, Schaufeli & Leiter, 2001).
Стручњаци који се  баве помагачким професијама често дуго времена проводе са другим људима. Проблеме клијената често није лако препознати и третирати, што може довести до фрустрација код терапеута. Људима који дуже време раде у оваквим условима, хроничан стрес може бити емоционално исцрпљујући и може довести до сагоревања на послу (Maslach et al., 2012; стр. 11).
Логопед је стручњак који се бави превенцијом, детекцијом, дијагностиком и третманом поремећаја говора, језика, социјалне комуникације, когнитивне комуникације и гутања код деце и код одраслих особа (ASHA, 2016).  Постоји широк дијапазон институција у којима је могуће потражити логопедску помоћ и саветовање (центри за говорну патологију, домови здравља, развојна саветовалишта, геријатријски центри, школски диспанзери, болнице, институти, предшколске и основношколске установе, приватне праксе и др.). Подручја у којима логопед пружа услуге су примарна, секундарна и терцијарна здравствена заштита, васпитно-образовни систем као и установе социјалне заштите. Логопедска професија често захтева дугогодишњи рад, прекобројна задужења, недостатак аутономије у послу и физичко окружење које није у складу са количином посла и висином плате. Ови фактори могу дестимулисати стручњака јер му не остављају довољно времена да проширује своје знање, вештине и способности, што може довести до тога да услуге пружа механички (Menghini, Paz & Lautert, 2011). 
Истраживањем литературе о присуству симптома сагоревања у овој популацији може се закључити да постоји веома ограничен број истраживања која су се бавила овом проблематиком. Доступна истраживања у страној и домаћој литератури углавном су се базирала на испитивању професионалне преоптерећености код медицинских радника (нпр. Вићентић, Јовановић, Дуњић, Павловић, Ненадовић и Ненадовић, 2010; Дедић, 2005; Medisauskaite & Kamau, 2019; Zhang, Wang, Xie, Yin, Shi & Zhang, 2020; и др.), студената (нпр. García-Flores, Vega Rodríguez, Farias Fritz, Améstica-Rivas & Aburto Godoy, 2018; Илић Живојиновић, Бацковић, Белојевић, Валчић, Солдатовић и Јанковић, 2020; и др.) и у популацији дефектолога (нпр. Здравковић, 2015; Duli, 2016; Јовановић, Карић, Хинић, Стојановић, Џамоња-Игњатовић и Михајловић, 2019; и др.). Подаци о изгарању код логопеда практично не постоје (Brito da Nobrega & Barboza, 2014).
Истраживање које спроведено је Ирану и којим је обухваћено 182 логопеда показало је да су сви испитаници показали низак или умерен степен сагоревања. Степен сагоревања је виши код испитаника који су имали већи број клијената и ниже приходе (Kasbi, Kaviani, Mokhlessin, Monshizadeh, Noruzi & Sadat Kia, 2018). Испитивање сагоревања код школских логопеда је указало је на високе нивое стреса и сагоревања у следећим областима: број клијената, зарада и конзумирање лекова. Аутори указују да би интервенције за помоћ овој популацији требало да буду усмерене на повећање подршке, смањење броја клијената и повећање плата (Ferney Harris, Prater, Dyches & Allen Heath, 2008). Италијански аутори су закључили да 32.2% логопеда показује висок ризик на скали Емоционалне исцрпљености, 13.8% на субскали Деперсонализације и 9.2% на субскали Личног постигнућа (Bruschini, Carli & Burla, 2018). 
Услед повећања броја деце и одраслих са говорно-језичким сметњама и поремећајима и све већим пословним оптерећењем, логопеди се суочавају са све интензивнијим пословним захтевима и повећањем одговорности, због чега су посебно вулерабилни на изгарање на послу и незадовољство послом (Wisniewski i Gargiulo, 1997; према Матијевић, 2020).

 МЕТОДОЛОГИЈА ИСТРАЖИВАЊА
 Проблем, циљ и задаци истраживања
Као основни проблем у овом истраживању постављено је следеће питање: Да ли су логопеди у ризику од сагоревања? У складу са тим, постављен је основни циљ истраживања који је био усмерен ка утврђивању степена симптома сагоревања у овој популацији.
	На основу предмета и циља истраживања, постављени су следећи задаци који се односе на повезаност социо-демографских варијабли и присуства симптома сагоревања: 1) Испитати у ком су степену присутни симптоми сагоревања код логопеда; 2) Испитати да ли на појаву симптома сагоревања утичу године старости; 3) Испитати да ли на појаву симптома  сагоревања утичу дужина радног стажа; 4) Испитати да ли на појаву симптома сагоревања утиче тип институције у којој су испитаници запослени; 5) Испитати утицај брачног статуса на појаву симптома сагоревања; 6) Испитати постоји ли разлика у степену сагоревања између особа које имају и особа које немају децу; 7) Испитати да ли задовољство платом утиче на појаву симптома сагоревања.
Хипотезе истраживања
На основу задатака истраживања и претходно описаних истраживања (која су вршена на  хетерогенијим популацијама), формулисане су следеће хипотезе: 1) Симптоми сагоревања су израженији код старијих у односу на млађе испитанике (Јовановић и сар., 2019); 2) Симптоми сагоревања су израженији код особа са дужим радним стажом (Попов и Стефановић, 2016); 3) Симптоми сагоревања су израженији код особа које су запослене у приватним праксама у односу на особе које су запослене у државним институцијама; 4) Симптоми сагоревања су израженији код особа које нису у браку у односу на особе које су самци или су разведени (Maslach et al., 2001); 5) Симптоми сагоревања су израженији код особа које имају децу у односу на особе које немају децу; 6) Особе су мање задовољне висином примања показаће виши степен сагоревања (Ferney et al., 2008;  Stringari, Skordilis, Stavrou & Tzonichaki, 2019; Oh, 2020).

Метод истраживања
Узорак. У овом истраживању учествовало је 150 испитаника. Узорак је добровољачки. Упитник је демонстриран испитаницима у штампаној форми. Карактеристике узорка у односу на демографске карактеристике приказан је у Табели 1. Просечна старост испитаника била је 33.76 година (SD = 7.808), док је просечна дужина радног стажа износила 7.58 (SD = 6.923). Просечна вредност задовољства висином примања износила је 2.89 (SD = 1.044) што указује да су испитаници у просеку индиферентни према висини примања.












	Табела 1. Структура узорка у односу на социо-демографске варијабле

	n = 152
	 
	 f 
	P
	χ²

	 
	Мушки
	4
	2.70%
	 

	Пол
	Женски
	146
	97.30%
	134.427**

	 
	Укупно
	150
	100%
	 

	Тип установе
	Државна
	89
	59.30%
	 

	
	Приватна
	61
	40.70%
	5.227*

	
	Укупно
	150
	100%
	 

	Брачни статус
	Неудата/неожењен
	67
	44.70%
	 

	
	У браку
	83
	55.30%
	1.707

	
	Укупно
	150
	100%
	 

	Родитељски  статус
	Нема децу
	77
	51.30%
	 

	
	Једно дете
	32
	21.30%
	22.680**

	
	Двоје и више
	41
	27.30%
	 

	
	Укупно
	150
	100%
	 

	Задовољство висином примања
	Веома незадовољан/на
	17
	11.30%
	 

	
	Углавном незадовољан
	30
	20.00%
	 

	
	Ни задовољан ни незад.
	64
	42.70%
	58.867**

	
	Углавном задовољан
	30
	20.00%
	 

	
	Веома задовољан
	9
	6%
	 

	
	Укупно
	150
	100%
	 


	Напомена: f – фреквенца; Р – проценат; χ² - резултати χ² теста; * - значајност на нивоу р < 0,05; ** - значајност на нивоу р < 0,01;

 Инструмент и поступак прикупљања података. Најпре су прикупљени подаци о социо-демографским карактеристикама испитаника (пол, године старости, године радног стажа, брачни и родитељски статус, задовољство висином примања). Прикупљање података обављено је у септембру 2020. године.
Истраживање је реализовано помоћу Maslach Burnout Inventory за помагачка занимања (Maslech Burnout Inventory – Human Services Survey (МBI-HSS)) (Maslach, Jackson & Leiter, 1996). Састоји се од 22 тврдње подељене у три одељка и са којима испитаници изражавају степен слагања на седмостепеној скали Ликертовог типа од нула (''Никад'') до шест (''Сваког дана''). Како би се утврдио ризик од синдрома сагоревања, овај инструмент мери три компоненте: емоционалну исцрпљеност, деперсонализацију и лични успех. За сваку од наведених компоненти израчунава се скор. Високи скорови у прва два одељка и низак скор у последњем одељку могу указати на сагоревање. Коефицијенти поузданости (Кронбахова α) износе: 0,90 (Емоционална исцрпљеност), 0,79 (Деперсонализација) и 0,71 (Лични успех).

Обрада података. Прикупљени подаци су обрађени уз помоћ SPSS програма (Statistical Package for the Social Sciences). За анализу резултата коришћене су методе дескриптивне и инференцијалне статистике и то: Т-тест за независне узорке (за испитивање разлика у односу на тип институције и брачни статус), Једнофакторска анализа варијансе – АНОВА (родитељски статус), Корелациона анализа (за испитивање повезаности година старости, радног стажа и задовољства висином примања са резултатима на субскалама) и Вишеструка регресиона анализа (за могућност предикције сагоревања у односу на године старости, радног стажа и задовољства висином примања).

РЕЗУЛТАТИ ИСТРАЖИВАЊА

Након статистичке обраде, добијени су следећи резултати:

	Табела 2. Класификација резултата у категорије

	
	КЛАСИФИКАЦИЈА (%)

	
	Низак
	Умерен
	Висок

	n =152
	P (N)
	P (N)
	P (N)

	Емоционална исцрпљеност
	30.00% (45)
	34.70% (52)
	35.30% (53)

	Деперсонализација
	63.30% (95)
	24.70% (37)
	12.00% (18)

	Лични успех
	90.70% (136)
	9.30% (14)
	0.00% (0)


Напомена: Р – проценат; N – број испитаника;

У Табели 2 приказани су резултати испитаника у односу на степен сагоревања. На субскали Емоционалне исцрпљености, највећи проценат испитаника је пријавио висок степен сагоревања (35,3%), затим умерен (34,7%), а најмањи проценат низак степен (30.0%). 
Највећи проценат испитаника је на субскали Деперсонализације означио низак степен сагоревања (63.3%), затим умерен (24.7%) а најмањи проценат низак степен (12.0%).
На субскали Лични успех већина испитаника је пријавила низак степен (90,7%), док ниједан испитаник није означио висок степен сагоревања. Ово указује да већина осећа висок ниво личног успеха.

	Табела 3. Дескриптивне мере
	
	

	n = 152
	М
	SD
	SEМ 

	
	Емоционална исцрпљеност
	22.69
	9.429
	0.770

	
	Деперсонализација
	5.56
	5.330
	0.435

	
	Лични успех
	38.27
	6.903
	0.564


Напомена: n – број испитаника; М – аритметичка средина; SD – стандардна девијација; SЕМ – стандардна грешка мерења;

[bookmark: _Hlk51343503]Уочена је статистички значајна повезаност старости и резултата испитаника на субтестовима Емоционална исцрпљеност (r=0.195, p<0.05) и Лични успех (r=0.202, p<0.05), док значајна повезаност није уочена на субтесту Деперсонализација (r= -0.025 p>0.05). Старији испитаници су емоционално исцрпљенији и доживљавају више личног успеха, док млађи испитаници доживљавају мање емоционалне исцрпљености али и мање личног успеха.
Употребом Пирсонове корелације тестирана је и хипотеза о повезаности између радног стажа испитаника и сагоревања. Статистичка анализа показала је да постоји статистички значајна повезаност у погледу дужине радног стажа испитаника на субтестовима Емоционална исцрпљеност (r =0.162, p < 0.05) и Лични успех (r=0.212, p<0.01), док та повезаност није уочена на субтесту Деперсонализација (r=-0.048, p>0.05). Особе са дужим радним стажом су емоционално исцрпљеније и доживљавају више личног успеха. 
Применом Т-теста за независне узорке није уочена статистички значајна разлика у сагоревању између испитаника у погледу типа установе у којој су испитаници запослени (Емоционална исцрпљеност (t=-0.258, df=148, p>0.05), Деперсонализација (t=-0.617, df =148, p >0.05) и Лични успех (t=1.139, df=148, p>0.05), као ни брачног статуса испитаника (Емоционална исцрпљеност (t=0.409, df=148, p>0.05), Деперсонализација (t=1.094, df =148, p>0.05) и Лични успех (t=-1.357, df =148, p>0.05)).
Употребом Једнофакторске анализе варијасе (АНОВА) није уочена статистички значајна разлика у сагоревању између испитаника у погледу родителјског статуса испитаника на субскалама Емоционална исцрпљеност (F(2,147)=0.881; p>0.05), Деперсонализација (F(2,147)=0.959; p>0.05) и Лични успех (F(2,147)=0.827; p>0.05).
Хипотеза којом је претпостављено да ће особе које су мање задовољне висином примања показати већи степен сагоревања је потврђена.  Показана је статистички значајна повезаност између задовољства висином примања и изгарања на свим субтестовима и то: Емоционална исцрпљеност (r=-0.430, p<0.01), Деперсонализација (r =-0.238, p<0.01) и Лични успех (r=0.216, p<0.01). Показано је да особе које су пријавиле већи степен задовољства висином примања осећају мање емоционалне исцрпљености и деперсонализације, као и да доживљавају више личног успеха.

Употребом вишеструке регресије испитивало се да ли се емоционална исцрпљеност, деперсонализација и лични успех могу предвидети година старости, годинама радног стажа и задовољством висином примања (Табела 4). Као значајан предиктор се истакло задовољство висином примања за сва три испитивана фактора, док код старости и радног стажа  у задатим моделима није показана статистичка значајност.




Напомена: ** - значајност на нивоу p < 0.01; * - значајност на нивоу p < 0.05;

	Табела 4. Могућност предвиђања сагоревања у односу на године старости, године радног стажа и задовољство висином примања

	
	

	n = 152
	 
	 
	 
	R
	R² 
	F
	df1
	df2
	β 
	t
	p
	

	Емоционална исцрпљеност
	старост
	0.445
	0.198
	11.988**
	3
	146
	0.227
	1.032
	0.304
	

	
	радни стаж
	
	
	
	
	
	-0.125
	-0.574
	0.567
	

	
	задовољство примањима
	
	
	
	
	
	-0.404
	-5.321
	0.000**
	

	Деперсонализација
	старост
	 0.257
	0.066 
	3.439* 
	3
	146
	0.084
	0.353
	0.724
	

	
	радни стаж
	
	
	
	
	
	-0.173
	-0.733
	0.464
	

	
	задовољство примањима
	
	
	
	
	
	-.252
	-3.070
	 0.003**
	

	Лични успех
	старост
	0.337
	0.114
	6.255**
	3
	146
	0.121
	0.525
	0.600
	

	
	радни стаж
	
	
	
	
	
	0.147
	0.638
	0.524
	

	
	задовољство примањима
	
	
	
	
	
	0.269
	3.372 
	0.001**
	




ДИСКУСИЈА
[bookmark: _Hlk40112111]Испитивање присуства степена сагоревања у логопедској професији извршена је уз помоћ инструмента MBI-HSS. На основу прикупљених и статистички обрађених података у овом истраживању, чији  је циљ био да се испита у ком степену су симптоми сагоревања присутни код логопеда, показано је да је већина истраживачких хипотеза потврђена.
С обзиром да је већи проценат испитаника женског пола (97,3%), нису поређени скорови између полова. Ни резултати других студија нису указали на статистички значајне разлике између полова управо због диспропорционалности узорка. Наводи се да су могући разлози чињенице да се значајно већи број жена запошљава и школује у овој струци, као и да жене због својих психичких особина као што су емпатичност и склоност за ношење са изазовима које захтева рад са овом популацијом чешће бирају ово занимање (Stringari et al., 2019; Махмутовић и Николић, 2019). 
Највећи проценат испитаника пријавио је висок ниво емоционалне исцрпљености (33.3%) и низак степен на скали личног успеха (90.7%), као и на субскали деперсонализације (63.3%). Овакви резултати нису у складу са истраживањем канадских аутора који су у свом истраживању уочили да је код највећег броја испитаника уочен умерен (26%) и низак (50%) степен сагоревања (Potter & Legace, 1995). Каеги и сарадници (2002) сматрају да је адекватније испитати којим аспектом посла су логопеди задовољни и да ли су они довољни за остајање на тренутном радном месту, а у којим аспектима су неопходне промене. Други аутори наводе да и поред емоционалне исцрпљености, особе могу и даље осећати да њихов посао вреди и да не морају нужно имати негативан став према својим клијентима (Swidler & Ross, 1993).
Старији испитаници и испитаници са дужим радним стажом су емоционално исцрплјенији али доживљавају више личног успеха, док су млађи испитаници пријавили мање емоционалне исцрпљености али и мање личног успеха. Сматра се да се млађи радници још увек привикавају на посао, жељни доказивања и запослења за стално. Могуће је да они имају другачије животне приоритете те толико и не размишлјају о проблемима на послу, док старији вероватно осећају кумулативни ефекат вишегодишњег залагања, лошијих услова рада, можда осећаја неостварености или недостатка перспективе (Јовановић и сар., 2019). Постоје и опречни ставови према којима млађи доживљавају виши ниво сагоревања због тога што имају мање професионалног искуства и нису развили адекватне стратегије за излажење на крај са стресом на радном месту (Maslach, 2001; Bilge, 2006). 
Показано је да незадовољство висином примања игра значајну улогу у сагоревању код логопеда. Особе које су пријавиле већи степен задовољства висином примања осећају мање емоционалне исцрпљености и деперсонализације, као и да доживљавају више личног успеха. И други аутори истичу да би интервенција у смислу повећања плата играла значајну улогу у смањењу сагоревања. Неки од фактора који утичу на незадовољство послом су недостатак аутомије, неадекватно радно окружење и незадовољство платом. Да би се овакви негативни чиниоци компезовали, неопходно је створити такво радно окружење у којем стручњаци имају више аутономије како би могли да се професионално усавршавају и саморазвијају, али и да њихов труд буде награђен адекватном зарадом (Oh, 2019). Узимајући у обзир да ови стручњаци имају одговорност према деци  и њиховим породицама, неопходне су интервенције за смањење симптома сагоревања (Ferney Harris et al., 2008; Stringari et al., 2019).
Због природе посла који обављају, логопеди морају водити рачуна о свом физичком и  менталном здрављу, јер од ових фактора зависи квалитет услуга које они пружају (Brito da Nobrega et al., 2014). Сарадња са стучњацима других профила (као што су психолози) може утицати на ниво задовољства послом. Уочено је да су логопеди који су више сарађивали са психолозима у свом радном окружењу задовољнији (Ocampo & Kennedy, 2019).

ЗАКЉУЧАК
Постоји ограничен број истраживања у којима се појава симптома сагоревања испитивала у популацији логопеда и неопходна су даља истраживања код стручњака овог профила у нашој земљи. Ова студија је само почетни корак ка утврђивању фактора које утичу на психичко здравље логопеда. Правовремено откривање и санација проблема узрокованих професионалним контекстом свакако ће допринети личном задовољству сваког појединца.
Адекватне стратегије за излажење на крај са сагоревањем омогућиле би што оптималније психичко и физичко благостање појединца. Овакве интервенције ће се свакако одразити на квалитет пружања услуга клијентима са којима су ови стручњаци у контакту. С обзиром да Србија активно ради на имплементацији инклузивне праксе и унапређивању образовања и бриге о деци којима је неопходна додатна подршка, старање о стручњацима од којих се очекује да такве услуге пружају може се сматрати значајним елементом у целокупној инклузивној политици.

РЕЗИМЕ
С обзиром да се у литератури могу пронаћи бројне студије које извештавају о сагоревању на послу код стручњака различитих професија, покушали смо да испитамо у ком степену су симптоми сагоревања присутни код логопеда. Истраживање је спроведено помоћу Маslach Burnout Inventory за помагачка занимања (МBI-HSS) и обухватило је 150 испитаника који су запослени у приватним и државним установама у Републици Србији.
Сврставањем испитаника у категорије сагоревања дошли смо до резултата да је највећи проценат испитаника пријавио низак степен сагоревања на скалама деперсонализације (63.3%) и личног успеха (90.7%) и висок степен на скали емоционалне исцрпљености (35.4%). Упоређујући резултате на тесту са социо-демографским варијаблама, дошли смо до следећих закључака:
1. Старији испитаници пријавили су већи степен сагоревања на скалама деперсонализације и емоционалне исцрпљености, али и доживљавају више личног успеха;
2. Испитаници са дужим радним стажом такође су пријавили већи степен сагоревања на скалама деперсонализације и емоционалне исцрпљености, али и доживљавају више личног успеха;
3. Испитаници који су задовољнији висином примања пријавили су ниже степене сагоревања. Задовољство примањима истакло се као значајан предиктор сагоревања на послу;
4. У овом узорку није регистрована значајна разлика између испитаника у погледу брачног и родитељског статуса, као ни у односу на тип установе где испитаници раде;
Ова студија је прва у нашој земљи која је испитивала сагоревање у популацији логопеда. С обзиром да логопеди пружају помоћ другим људима, сматрамо да би испитивања и интервенције у домену њиховог психичког здравља свакако позитивно утицале на квалитет услуга које они пружају.
